Venerabili in Christo patri Dei gracia episcopo Lincopensi vel ejus vicario in spiritualibus Dominicus, miseracione diuina titulo sanctæ crucis in Jerusalem presbyter cardinalis, salutem et sinceram in Domino caritatem. Cum, sicut exhibita nobis pro parte fratris Johannis Alveri, laici conversi, professi ordinis fratrum sancti Salvatoris sub regula sancti Augustini degencium domus in Nadhendal, Aboensis dyocesis, petitio continebat, ipse propter certas legitimas causas cum sui animi quiete et sana conscientia in domo prædicta remanere non possit, transferendi se ad aliquam aliam domum seu monasterium eiusdem ordinis, professionis et habitus, paris vel arctioris observanciæ regularis, indulgeri sibi licentiam per sedem apostolicam, humiliter supplicari fecit, salutem contendens propriam efficaciter procurari. Nos igtur, qui sui et singulorum salutem ferventi desiderio affectamus, animæ suæ saluti providere volentes, auctoritate domini papæ, cuius primariæ curam gerimus, circumspectioni vestræ, cum idem exponens propter longinquam distanciam et maris periculum ad ordinarium suum commode accedere non possit, committimus, quatenus, si per diligentem examinationem reperiretur, causas, quas duxerit vobis allegandas et propter quas ad id petendum movetur, fore tales, quod merito sit sibi talis licentia concedenda, super quibus vestram conscientiam oneramus, ut sui servitoris super hoc per se uel per alium petita licentia etiam non obtenta, ad aliquam aliam domum seu monasterium eiusdem ordinis, professionis et habitus, paris vel arctioris observanciæ regularis, ut præfertur, valeat hac vice se transferre et in eo, professione facta in dicta prima domo non obstante, gratum Domino famulatum reddere, licentiam concedatis eidem, ipsum, postquam in monasterio seu domo, ad quod seu quam se duxerit transferendum, professus fuerit, a dictæ primæ domus observantiis absolventes. Datum Romæ apud sanctum Petrum sub sigillo officii primariæ, VII idus januarii, pontificatus domini Nicolai papæ V anno octauo.